Madeleine McCann. Isem sinonimu ma' waħda mill-akbar investigazzjonijiet internazzjonali b'rabta mal-għajbien ta' tfal li beda 13-il sena ilu. Każ li issa reġa' fuq fomm kulħadd, hekk kif fl-aħħar ġimgħat ġie iddentifikat is-suspettat ewlieni b'rabta mal-każ, li skont l-investigazzjoni ta' Scotland Yard kien fl-inħawi minn fejn sparixxiet it-tifla minn Praia da Luz fil-Portugall lura fl-2007. Christian Bruckner ta' 43 sena mill-Ġermanja bħalissa qed iservi sentenza ħabs fil-Ġermanja b'rabta ma' każijiet oħra ta' abbuż fuq tfal. Fl-aħħar investigazzjonijiet li saru nstab li kellu fil-pussess tiegħu materjal kompromettenti ta' tfal. McCann għebet minn appartament privat waqt btala tal-familja fit-3 ta' Mejju tal-2007, waqt li ġenituri tagħha ma kinux fl-appartament. Xhur wara l-għajbien ta' binthom, Kate u Gerry McCann issemmew mill-Pulizija Portugiża bħala suspettati fil-każ, u għal kważi sena kienu qed jiġu mitkellma. Eventwalment il-Pulizija Metropolitana Ingliża wkoll daħlet fl-investigazzjoni, u bdiet tinterroga bosta persuni. Mal-aħbar li l-Ġermaniż qed jitqies bħala suspettat, l-investigazzjoni issa ġiet ikklassifikata bħala inkjesta dwar omiċidju, hekk kif il-Pulizija qed tqis li Madeleine McCann hija mejta. Ħafna issa qed jargumentaw, forsi ġustament, li l-każ McCann baqa' prominenti aktar minn kwalunkwe każ ieħor ta' ħtif jew għajbien ta' tfal. Għaliex? Dan il-każ tefa' dawl kompletament ġdid fuq ir-rappurtaġġ ta' dawn it-tip ta' każijiet. L-appelli tal-Pulizija u l-awtoritajiet għall-għajnuna mill-pubbliku biex ikun solvut il-każ wassal biex informazzjoni kruċjali u uffiċjali tkun disponibbli b'mod virtwali. B'hekk, għall-ewwel darba, kellna investigazzjoni kriminali li parti minnha kienet qed tiddependi mill-informazzjoni mill-midja u mill-pubbliku. B'rabta mal-aħħar żviluppi dwar is-suspettat, il-koppja McCann qalet li kulma jridu issa hu li jsiru jafu l-verità kollha, u dawk responsabbli jitressqu quddiem il-ġustizzja.